钦定古今图书集成/方舆汇编/边裔典/第122卷 > 大学衍义补 > 《单于朝位论》荀悦
## 钦定古今图书集成/方舆汇编/边裔典/第122卷 > 大学衍义补 > 《单于朝位论》荀悦

《春秋》之义，王者无外，欲一于天下也。《书》曰：“西戎即序”，
言皆顺从其序也。道理辽远，人物介绝，人事所不至，
血气所不沾，不告谕以文辞，故正朔不及，理义不加，
非遗之也，其势然也。王者必则天地，天无不覆，地无
不载，故盛德之主则亦如之。九州之外，谓之藩国，蛮
夷之君，列于五服。《诗》云：“自彼氐羌，莫敢不来王。”故要
荒之地，必奉王贡。若不供职，则有辞让号令加焉，非
敌国之谓也。故远不间亲，裔不乱华，轻重有序，赏罚
有章，此先王之大礼。故舞四夷之乐于四门之外，不
备其礼，故不见于先祖，献其志意音声而已。望之欲
待以不臣之礼，加之以王公之上，僭度失序，以乱天
常，非礼也。若以权时之宜，则异论矣。